ถ้าใครผ่านมาย่านประชานิเวศน์ คงเคยได้ยินร้านก๋วยเตี๋ยวชื่อดังของย่านนี้ "มานา" ก๋วยเตี๋ยวหมูที่เปิดมานานกว่าสิบปี จุดเริ่มต้นจากการที่สามีเจ้าอยู่ในช่วงตกงาน บวกกับความสามารถในการทำอาหาร จึงนำสูตรของตัวเองมาเปิดร้านก๋วยเตี๋ยว เริ่มแรกจากการขายก๋วยเตี๋ยวเนื้อแต่ผลตอบรับไม่ค่อยดี เนื่องจากคนอาจไม่นิยมชมชอบการทานเนื้อ บวกกับเป็นร้านค้าหน้าใหม่ จึงค่อยปรับเมนูมาขายก๋วยเตี๋ยวหมู ผลปรากฎว่าลํกค้าแห่มาทานล้นหลาม จากร้าน 1 คูหา ต้องมาขยายร้านฝั่งตรงข้ามให้มีขนาดใหญ่ขึ้น

เมนูแนะนำร้านนี้ มีทั้ง ก๋วยเตี๋ยวน้ำใส ก๋วยเตี๋ยวต้มยำ ก๋วยเตี๋ยวหมูตุ๋น มีอาหารทานเล่นอย่างเกี๊ยวทอด และของหวาน มะม่วงน้ำปลาหวานให้ทานด้วย

ร้านมีทั้งแบบพัดลม และห้องแอร์ ถ้าทานห้องแอร์ทางร้านจะบวกเงินเพิ่ม มีพนักงานคอยบริการอย่างรวดเร็ว

เลือกสั่งเมนู เส้นเล็กต้มยำหมู (45 บาท) เส้นเล็กลวกได้กำลังดี ไม่เหนียวหรือเละจนเกินไป ต้มยำใส่พริกป่น ถั่วคั่วสดใหม่ น้ำตาล และมะนาวสด น้ำซุปกลมกล่อมหวานต้มกระดูก ไม่ต้องปรุงเพิ่ม โรยด้วยหมูสับ และตำลึงใบเขียว

เกี๊ยวทอด (40 บาท) มีเกี๊ยวทอด 10 ตัว ใบเกี๋ยวไข่ห่อด้วยใส้หมูสับหมักปรุงรส ผสมผัก ทอดกรอบ ทานคู่กับน้ำจิ้มสูตรของทานร้าน รสหวานนำผสมเปรี้ยวนิด ๆ

ชามะนาว (20 บาท) ชาชงแบบโบราณรสชาติหวานนำไปหน่อย หากเพิ่มความเปรี้ยวของมะนาวรสชาติจะลงตัวกว่านี้

ผู้ที่ชื่นชอบก๋วยเตี๋ยวหมู ถ้าผ่านมาย่านประชานิเวศน์ลองแวะมาชิมดูนะคะ